Tipolo

Ang Barangay sa Tipolo (English: Barangay of Tipolo, Filipino: Barangay ng Tipolo),   usa ka barangay sa Dakbayan sa Mandaue sa nasud sa Pilipinas.  Ang Tipolo maoy usa sa kinaurbanisadong barangay sa Mandaue.  Mao usab kini ang may kinadak-an og abot.

Diin gikan ang pangalan

Ang barangay sa Tipolo ginganlan human sa puno-an sa Tipolo.  Ang maong puno-an paryente sa puno-an sa Breadfruit (Ngalan sa Cebuano: puno-an sa Kulo) sa pamilya sa mga puno-an na Moraceae.  Kaning mga dagkong puno-an abunda kaayo sa una sa gihisgutang  barangay.

Kasaysayan

Ang kasaysayan sa barangay Tipolo wala mahilayo sa kasaysayan sa dakbayan sa Mandaue.  Mahimong isulti na ang dakbayan sa Mandaue gasugod sa barangay sa Tipolo. 

Niadtong ika-7 sa Abril sa tuig 1521, Si Ferdinand Magellan midunggo ug mitukod ug  gamayng sityohan sa Cove of Cebu.  Lima ka dekada human sa kamatayon ni Ferdinand Magellan, si Miguel Lopez de Legazpi mibalik sa Pilipinas.  Ang maong tuig, 1565, si Legazpi mitukod sa pinakaunang dry-dock complex sa maong dapit.

Pipila ka-metro gikan sa maong dapit makita ang usa ka tubod na gilibutan sa mga puno-an sa Tipolo.  Mga tawo nga nagagikan sa nagkalain-laing dapit moadto sa tubod para manglaba ug maligo.   Duol sa tubod ug hitung-an sa mga puno-an sa Tipolo nahiluna ang karaang agianan sa tren. 

Sa dekada 60, ang San Miguel Corporation mipalapad sa ilang operasyon sa probinsya sa Cebu.  Ang Mandaue maoy napilian na tukoran sa bag-ong brewing complex.   Sa Tipolo gitukod ang maong complex tungod sa maayong nahimutangan sa barangay.  Gisugdan pagtukod ang industrial complex niadtong tuig 1964 ug gi-inaugurahan sa ika-8 sa Pebrero 1968.  Ang 2.71 ektaryang SMC complex miukopar sa lugar na umahan kaniadto.  Sugod niadto ang maong edipisyo gihimo na usa ka mohon sa barangay sa Tipolo ug usab sa Dakbayan sa Mandaue.  Masulti sa usa ka tawo na naa na siya mahimutang sa Tipolo kung makita niya ang edipisyo sa SMC.

Karon wala'y usa ka puno-an sa Tipolo na makita sa barangay.  Nahubas usab ang tubod.  Sa nahimutangan kaniadto sa tubod, misubay ang usa ka kanal na awasanan sa mga hugaw sa SMC.  Ibabaw sa kanal nahiluna ang Tipolo bridge.   Sumpay sa taytayan ang highway, M.C. Briones Street, kung diin nahiluna kaniadto ang agianan sa tren. Ang baybayon sa Tipolo kung diin nagsugod ang barangay, nawala na human gi-reclaim sa 1990's.

Heograpiya

Ang Tipolo maoy ikaduhang habagatanong barangay sa Mandaue.  Ang una mao ang Subangdaku na maoy boundary sa Tipolo sa habagat ug sa habagatnong kasadpan.  Sa sidlakan ang boundary sa Tipolo mao ang Mandaue Reclamation Area.  Sa norte mao ang barangay Guizo ug sa amihanang sidlakan ang Banilad, Mandaue.

Konsulada

Consulate:  Netherlands 
Address:  Methaphil Compound Tipolo, Mandaue City 
Telephone Number:   (63-32) 346-1823 
Honorary Consul:  Mr. Roberto E. Aboitiz

Mga Eskuylahan

 Colegio de la Inmaculada - Mandaue
 Tipolo Elementary School
 Tipolo National Highschool
 ACA Learning Center

Mga kompanyang nahimutang sa barangay

 San Miguel Corporation
 Coca-Cola Bottlers Philippines
 UFC
 Metaphil
 Benson
 Tiong Long Trading Corporation
 Tropical Scenta and Crafts Inc.
 Western Dragon IT

Mga pakisayran

Mga sumpay sa gawas

 Tipolo in E-Barangay

Mga barangay sa Pilipinas
Mga barangay sa Mandaue
Mga barangay